***Biopsija vulve štancom ("stanz"- biopsija)***

**1. Uzorkovanje putem štance**

**2. Fotodokumentacija**

**3. Odabir mjesta biopsije i fotodokumentacija**

**4. Dezinfekcija**

**5. Lokalna anestezija**

**7. Tehnika uzimanja uzorka**

**8. Hemostaza**

**9. Transport**

1. *Uzimanje uzorka tkiva* može se učiniti pomoću priručne biopsijske štance. Biopsijska kliješta kakva se koriste za biopsiju cerviksa, nisu prikladna za područje vulve. Promjer bioptata vulve treba biti 3-4 mm, a za biopsiju u području introitusa zbog izrazito nježnoga tkiva, poželjno je da promjer bioptata iznosi 6 mm.
2. *Fotodokumentacija* se preporučuje prije biopsije. Ona služi kao dokaz promijenjenoga područja (male površine mogu se potpuno ukloniti biopsijom), a ti će podaci biti značajni za patologa ili ostale kolege koji će sudjelovati u kontrolama i ne manje važno, predstavljaju pravnu zaštitu za liječnika.
3. *Anamneza*: Prije biopsije potrebno je pitati o eventualno poznatoj alergijskoj reakciji na lokalne anestetike te pitati o uzimanju lijekova koji utječu na proces zgrušavanja krvi (acetilsalicilna kiselina, antikoagulansi, lijekovi protiv agregacije trombocita).
4. Kod nejasnih ili vrlo različitih promjena, biopsiju je potrebno uzeti s najmanje dva područja. Kod proširenih ili multifokalnih promjena može biti potrebno uzeti veći broj uzoraka ("*mapiranje vulve*"). Biopsiju treba uzeti s mjesta najizraženije promjene (*'punctum maximum'* lezije) i s mjesta najizraženijih tegoba (*'punctum maximum'* bolova). Za identifikaciju mjesta najvećih tegoba potrebno je surađivati s pacijenticom. Biopsija s mjesta defekta tkiva, primjerice iz dna ulceracije, erozije ili ragade, ne daje potrebne informacije. Biopsiju treba učiniti na granici oštećenog tkiva i okoline. Iznimno je važno točno označiti mjesto biopsije u kartonu pacijentice (skica ili slika područja s kojega se uzima biopsija), a poželjno bi bilo označiti područja brojevima.
5. Prije biopsije potrebno je vulvu dezinficirati bezbojnim tekućim dezinficijensom za kožu i sluznicu (npr. Octenisept).
6. Biopsija se mora učiniti u izdašnoj lokalnoj anesteziji.

Upotreba isključivo lokalnog anestetika u obliku pumpice (primjerice Xylocain sprej) nije dovoljna. Osim nepotrebne nelagode za pacijenticu, na kvalitetu uzorka tkiva utječe i brzina kojom je potrebno u takvome slučaju uzeti uzorak. Kod primarno bolnih stanja poput vulvodinije ili u pacijentica koje su vrlo osjetljive na bol, potrebo je učiniti preanesteziju kremom ili gelom prije infiltracije anestetika (primjerice lidokain/prilokain=EMLA 5%-krema ili lidokainhidroklorid gel=Xylocain-2%-gel). Svaki areal predviđen za biopsiju treba biti infiltriran subkutano s 0.5-1 ml lokalnog anesetika (primjerice mepivakain-hidroklorid-1%=Mepinaest purum 1%). Biopsija izravno s područja klitorisa treba biti rezervirana za opću anesteziju. To se odnosi i na proširene lezije u području prepucija klitorisa i periklitoralnog tkiva.

1. Važno je pravilno postaviti štancu na kožu ili sluzokožu kako bi se spriječilo tangencijalno uzimanje uzorka. Dubina prodiranja cilindra štance, ovisno o koži ili sluzokoži treba biti najmanje 3-5 mm. Odvajanje tkiva uzetog cilindrom treba biti što je moguće više atraumatsko, bez nepotrebnog gnječenja, primjerice moskito-hvataljkom (halstedov pean). Odvajanje tkiva može se učiniti nježno škaricama (nožicama).
2. Zaustavljanje krvarenja iz mjesta biopsije može se učiniti kompresijom tupferom. Nakon toga, može se mjesto dotaknuti štapićem srebrnog nitrata (lapis) - kalijevog nitrata i potpuno zaustaviti krvarenje. Rijetko je potrebno postaviti netraumatski šav. Međutim, šav može biti potreban ukoliko pacijentica koristi lijekove protiv zgrušavanja krvi (acetilsalicilna kiselina, antikoagulansi, antitrombocitni lijekovi). Pacijenticu treba uputiti o ponašanju i higijeni tijekom procesa cijeljenja te potrebi obaviještavanja liječnika o pojavi svakog iole jačeg krvarenja ili bolova.
3. Uzorak tkiva dobiven biopsijom odlaže se u transportnu posudicu ispunjenu formalinom, u koju se mogu staviti i ostali uzorci prethodno obilježeni bojom ili se stavljaju odvojeno numerirani kako bi se kasnije mogli identificirati uzorci i područje s kojih su uzeti (osobito kod sumnje na prekancerozu). Na uputnici, patologu je potrebno dati kratak opis simptoma i kliničkih znakova te naznačiti koja lokalna terapija je primijenjena i za koju dijagnozu, jer to utječe na određene postupke i daljnju obradu.